
Personregister:

Familien Ask:

Selma Ask, 17 år

Georg Ask, Selmas bror

Kristine Ask, Selmas mor

Peder Ask, Selmas far

Maria og Svend Frogner, Selmas besteforeldre på morssiden

Frøken Hanssen, husholderske

 

Familien Hoff:

Magnus Hoff, 18 år

Anton Hoff, Magnus’ far

Oline Hoff, Magnus’ mor

Margareta Hoff, Magnus’ bestemor på farssiden

Fru Pedersen, husholderske

 

Andre:

Ester Solvang, Selmas venninne

Gunvor Myklebust, pike i Selmas klasse

Karl Vang, gutt i Selmas klasse

Josefine Møller, lærerinne

Henry Moan, Antons advokat

Martin, ansatt hos Anton

Herr Boye, ordfører i Oslo

Mathilde Boye, ordfører Boyes kone og Antons tidligere elskerinne

Frederik Friis, kollega av Peder Ask

Line Vetlesen, pike i Selmas klasse

Karen Lystrup, pike i Selmas klasse

Herr Alexander, rektor

Johannes, Georgs venn


Slik sluttet forrige bok,
Den hemmelige hagen:

«Kjøre for å tenke!» sa moren nå med forakt i stemmen. «Hvem er det som kjører for å tenke! Du høres jo ut som en av dine egne pasienter nå! Du dro inn til byen og til Anton, gjorde du ikke? Jeg kan se det på deg!»

«Jeg stakk bare innom i noen få minutter,» sa faren og sukket tungt, «og det kommer jeg til å fortsette med, Kristine. Han er min venn, jeg kommer til å møte ham, og så får du like eller mislike det, men sånn må det bli. Nok med dette toskeriet nå!»

«Det er slett ikke toskeri, Peder! Du ser da at ingen andre omgås dem heller! Det er en grunn til det, som du utmerket godt vet!»

«Vet du hva slik utestengelse gjør med folk? Det vet jeg, og jeg vil ikke at vi skal være med i mobben!»

«Mobb? Det er da ingen mobb! Og du kan da ikke alltid dra inn de sørgelige historiene til pasientene dine i enhver diskusjon, selv om jeg strengt tatt mener at Anton hører til der oppe sammen med dem. Og gutten hans også, for så vidt. Du vet da at det går rykter om at Magnus forårsaket ulykken til stakkars Einar!»

«Rykter! Jeg er så lei rykter!» svarte faren, og Selma hørte at han var både irritert og lei. «Det er ikke noe merkelig med gutten, jeg møtte ham i sted. Han er en stillferdig, høflig og kvikk gutt. Jeg kan forsikre deg om at han ikke har vært årsak til noens død. Nå må det bli slutt på å høre på alt slags sladder og antagelser fra folk som burde vite bedre! La oss uansett sette oss ned som to voksne mennesker og ikke stå her som to småunger og skrike til hverandre. Hva er det som går av deg om dagen, Kristine?

«Går av meg? Hva er det som går av denne familien, burde du vel heller spørre!» svarte moren, men det var tydelig at hun fulgte etter faren, antageligvis inn i stuen, for nå klarte ikke Selma lenger å tyde hva de sa.

(…)

Selma ble stående i noen sekunder før hun snek seg ut og ned trappen på tærne. Hun unngikk trinnet i trappen som alltid knirket litt, og fortsatte mot stuen. Hjertet banket hardt i brystet idet hun stanset noen meter fra stuedøren. Ingen hadde åpenbart hørt henne komme, for hun kunne klart høre foreldrenes stemmer. Harde, oppgitte og sørgmodige på samme tid. Tok hun ikke feil, hørtes det ut som moren var i ferd med å tre inn i et av sine hysteriske anfall. Stemmen var nemlig høy og skjærende, og selv om hun ikke så henne, var Selma sikker på at hun så på faren med hoderystende vantro og kanskje redsel.

«Du har gjort hva? Er du gått helt fra vettet?» nærmest freste moren nå. Selma ble helt kald der hun sto.

Hva i all verden var det faren hadde gjort?


1

Lier, august 1931

Selma holdt pusten. Hun forsøkte å ikke puste, men det var umulig. Hun hadde aldri lagt merke til sin egen pust før, men nå syntes hun at hun laget mye lyd når hun pustet. Kunne foreldrene høre henne? Ingen av dem sa noe nå. Var det fordi de hadde hørt henne utenfor? Nei, ingen av dem hørtes ut som de beveget seg, og de kom ikke ut til henne.

Hva var det de hadde diskutert så inderlig før hun rakk frem til stuen? Selv om moren hadde vært irritert over farens besøk hos Herr Hoff da de snakket i trappegangen få minutter tidligere, var morens ramaskrik nå av et helt annet kaliber. Selma trodde aldri hun hadde hørt moren så sint før.

«Men Kristine,» sa faren endelig. Han hørtes bare irritert ut, ikke rasende, og stemmen hans var heller ikke spesielt høy.

«Ikke Kristine meg, Peder! Den gutten setter ikke sin fot i dette huset, det sier jeg deg med en gang!» ropte moren til svar. «Invitere ham hit, nei vet du hva, du må ha gått helt fra vettet!»

Hadde virkelig faren foreslått å invitere Magnus hjem til dem? Hun ble helt skjelven av bare å tenke tanken. Det ville da bare ende i forferdelse.

«Hva ville stakkars fru Paulsen si dersom hun fikk vite det? At vi omgås gutten som drepte sønnen hennes? Og når du sier at vi skal invitere ham som del av et middagsselskap, hva vil vel ikke folk si? Nei!»

«Han drepte ikke gutten, Kristine! Slutt å si slikt! Uansett, jeg hadde tenkt …» begynte faren, men moren hogg til på nytt før han fikk sagt noe mer.

«Den gutten har en dårlig innflytelse på henne. Se bare på hvordan hun oppførte seg i går! Hun løy! Vår Selma løy for å være sammen med ham! Hadde ikke Johannes sett henne, hadde vi ikke fått vite det engang. Og dette at hun tok en drosjebil fra byen, ja, hvis det er sant, da … hvem vet? Kanskje kjørte Anton henne hjem, og gudene vet hva han er i stand til å gjøre med en ung, vakker kvinne. Jeg stoler ikke på ham et sekund!»

«Kristine, da …» forsøkte faren igjen, men moren avbrøt ham nok en gang.

«Ikke si en gang til at de er normale mennesker, Peder! Du av alle burde være i stand til å se hva slags pakk dette er, men … når det gjelder Anton, er du som blindet. Det er ubegripelig!»

«Ikke kall folk pakk, Kristine, verken ham eller andre, vær så snill. Vi vet aldri hva som har hendt med mennesker, de kan ha …»

«Å, spar meg, Peder, alt dette tullet om å forstå alle og enhver og unnskylde all slags forkastelig oppførsel! Det er slett ikke greit at folk lyver og bedrar, nei, det er det ikke!»

Faren svarte ikke, men han ristet tydeligvis på hodet, for igjen tordnet moren.

«Rist på hodet, ja, gjør endelig det! Det forekommer meg at alle her i huset synes det er jeg som er urimelig, jeg som bare forsøker å holde denne familien på riktig side av både loven og alminnelig dannelse. Det er da innlysende at Anton befinner seg på feil side av begge deler! At du er slik en dårlig menneskekjenner, Peder, du som arbeider med mennesker hver eneste dag! Man kan da lett se hvem som er ordentlige mennesker eller ikke!»

«Jaha, interessant,» svarte faren med en stemme så full av nedlatenhet at Selma nesten fikk vondt av moren, «hva tror du folk sier om faren din, for eksempel? Tror du folk synes han har holdt seg på riktig side av loven?»

«Hva mener du? Han har da ikke brutt loven,» svarte moren og hørtes ut som hun skulle begynne å gråte.

«Jeg sier bare at folk mener hva de vil om andre. Rent juridisk har han kanskje ikke brutt loven, selv om han nok har tøyd grensene innimellom, men folk tenker dessverre sitt uansett. Dette vet du da. Mitt poeng er at selv om du vet at faren din kanskje ikke har gjort noe juridisk galt, så er det ikke slik mange ser på det. Man kan rett og slett ikke gå rundt og bry seg om hva andre måtte tenke om en, Kristine. Selv dine foreldre har jo nesten ikke kontakt med andre lenger.»

«Mor og far trenger bare ro, det vet du. Og de kan da ikke underholde slik de gjorde tidligere, det har de verken mulighet til eller … ja, det ville slett ikke tatt seg ut … Og det er ingen likhet mellom dem og Anton! Ingen overhodet!»

Faren svarte ikke, sukket bare tungt og oppgitt. Kanskje innså han at å diskutere besteforeldrene var en fånyttes oppgave. Moren hadde alltid forgudet sine foreldre, og Selma tvilte på at hun ville trodd noe ondt om faren om han så hadde blitt tatt på fersk gjerning.

«Den gutten kommer ikke inn i dette huset. Ferdig diskutert!» sa moren og sukket, hun også.

«Men Selma liker Magnus, og de har mange ting til felles. Det er jo du som alltid klager på at hun har så få venner!»

«Ja, men jeg vil ikke at hun skal ha slike venner  …»

«Jeg tror vi må venne oss til at barna våre velger andre venner enn dem vi skulle ønske de valgte, Kristine.»

«Ester er jo slik en yndig og forsiktig pike. Jeg trodde det var den slags venner Selma foretrakk,» sa moren. Dette var den eneste gangen Selma hadde hørt moren omtale Ester slik. Vanligvis viste hun med hele seg at hun slett ikke var udelt begeistret for datterens omgang med «en simpel tjener».

«Magnus er ikke så annerledes, skal jeg fortelle deg. Han er sky, han også. Leser mye. Holder seg for seg selv.»

«Pøh! De er ikke like i det hele tatt!» protesterte moren. «Det er jeg i hvert fall sikker på! Han er rar og annerledes, alle sier det!»

Igjen sukket faren, og igjen ble det stille der inne. Sto de nå bare og så oppgitt på hverandre? undret Selma. Det var blitt så stille at hun lurte på om de hadde sneket seg ut i hagen, men etter det som føltes som en evighet, snakket endelig faren.

«Kristine, kjære, jeg liker slett ikke at vi krangler. La oss i det minste invitere ham én gang. Jeg er viss på at hvis du bare møter gutten, vil du se at han er en god gutt.»

«Tviler jeg sterkt på,» sa moren surt, men stemmen hennes var litt mykere enn tidligere, nå virket hun mer oppgitt enn sint. «Peder, du skjønner vel at jeg bare ønsker det beste for familien vår. For Selma. Jeg vil ikke sette henne i fare!»

Igjen ble det helt stille en god stund før faren svarte.

«Jeg vet det, Kristine. Du viser det hver eneste dag. Ingenting kommer til å skje med Selma, ta det med ro. Jeg kan garantere deg at alt kommer til å gå helt fint.»

Moren sukket.

«Jeg vil ikke at du skal være lei deg, Kristine. Jeg har fått en distinkt følelse av at du ikke har vært deg selv de siste dagene, kjære.» Stemmen hans var myk og trøstende, og Selma var sikker på at han strøk moren over kinnet eller håret slik han ofte gjorde når han trøstet dem for et eller annet. «Hva er det som plager deg, kjære?»

«Det er ingenting, Peder,» svarte moren med gråtkvalt, utydelig stemme.

Det kunne høres ut som hun mumlet inn i noe, kanskje var det farens bryst. Sto de og holdt rundt hverandre nå? Selma likte slett ikke å se foreldrene omfavne hverandre. Hun ble alltid forlegen de få gangene dette skjedde der hjemme.

«Du er jo vanligvis i slikt sprudlende humør, ja, herr Friis kommenterte det etter middagen her at han synes du var så sprudlende og oppmerksom …»

Sprudlende humør, jo da, moren forsøkte nok mer enn andre å holde stemningen oppe der i huset. Men å kalle henne sprudlende var kanskje litt i meste laget, selv om hun virkelig hadde vært overstadig sprudlende under middagen med herr Friis. Selma mintes morens nedstemthet da gjesten hadde forlatt huset, en nedstemthet som egentlig hadde vedvart helt siden, når hun tenkte over det. Hun ventet på at moren skulle svare, men det gjorde hun ikke.

«Min tanke var faktisk å invitere Magnus sammen med kollegaene på arbeidet. Jeg tror de vil ha mer forståelse for Magnus’ situasjon enn en del av våre andre bekjentskaper … Herr Grimsgaard og herr Stern med fruer og et par av de andre psykologene kanskje, og ja, selvsagt herr Friis …»

Moren svarte ikke med en gang, men da hun gjorde det, var stemmen nesten glad, syntes Selma.

«Ja, stakkars herr Friis har kanskje ikke så mange venner her ennå. Han ville sikkert synes det var hyggelig. Og vi trenger jo ikke si så meget om Magnus, bare at han er en klassekamerat av Selma …»

«Ja, kanskje det. Og jeg tror du har rett. Herr Friis har nok ikke hatt tid til å treffe så mange nye mennesker siden han kom hit, han har jo bare vært i byen i noen uker. Han har vært et par ganger hos herr Stern, vet jeg, men bortsett fra det tror jeg han stort sett har prioritert arbeidet.»

Selma tenkte på det fremtidige middagsselskapet, som sikkert ville bli endeløst, det også. Hun håpet at det lå langt frem i tid. Selv om faren garantert bare mente vel, var hun slett ikke så sikker på at hun likte ideen om å invitere Magnus sammen med andre, og i hvert fall ikke sammen med farens kjedelige kollegaer. Nei, hun likte slett ikke ideen. Og selv om moren hørtes ut som hun hadde gitt seg, visste Selma at hun var helt imot det inni seg.

Dessverre hørtes det ut som faren var i et av sine effektive øyeblikk.

«Jeg skal ta en prat med dem i morgen,» sa han. «Det blir hyggelig å ha mange folk her igjen. Det er lenge siden sist.»

«Ja, det er det,» sa moren. «Det blir hyggelig å se herr Friis igjen.»

Hun nevnte ingen av de andre av farens kollegaer, men Selma trodde ikke at moren egentlig likte noen av dem heller. Hun snakket i hvert fall aldri om dem, og de gangene de hadde vært hos dem, hadde hun oppført seg helt annerledes enn da herr Friis var der. Faren la imidlertid ikke merke til at moren kun hadde nevnt herr Friis. Han sa i hvert fall ingenting om det.

«Godt, da sier vi det slik, Kristine. Du vet at du og familien alltid er i mine tanker, ikke sant?»

«Selvsagt,» svarte moren, men hun hørtes ikke helt overbevist ut, syntes Selma.

Det ble igjen helt stille, eller nesten stille, men nå kom det lyder fra stuen som hørtes ut som kyss. Selma rødmet bare ved tanken på at de to halvgamle foreldrene hennes sto det inne og kysset. Ja, nå sukket sågar moren henført! På tide å komme seg vekk og ut!

